ขอคำแนะนำหน่อย ใครคือผู้ขึ้นแท่นมหาเศรษฐีเบอร์ 2 ของไทย มีทรัพย์สินแซง “เจ้าสัวธนินท์” และมีประวัติอย่างไร
ข้อมูลจาก Bloomberg Billionaires Index เปิดเผยว่า สารัชถ์ รัตนาวะดี ประธานเจ้าหน้าที่บริหารบริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF ขึ้นแท่นมหาเศรษฐีอันดับ 2 ของประเทศไทย ด้วยมูลค่าทรัพย์สินรวมทั้งหมด 6.51 พันล้านดอลลาร์ (ประมาณ 1.99 แสนล้านบาท) โดยปัจจัยหลักมาจากมูลค่าของหุ้น GULF ที่เพิ่มมากขึ้นถึง 28-30% ในช่วง 3 เดือนที่ผ่านมา

ในปี 2018 สารัชถ์ยังอยู่ในลิสต์มหาเศรษฐีเบอร์ 7 ของไทยด้วยการจัดอันดับของ Forbes โดยเขามีมูลค่าทรัพย์สินรวมอยู่ที่ 1.06 แสนล้านบาท นั่นหมายความว่าเพียงปีเดียว เขามีทรัพย์สินเพิ่มขึ้นมากกว่าเท่าตัว จนทำให้มูลค่าทรัพย์สินรวมพุ่งมาเฉียด 2 แสนล้านบาทในปี 2019

อย่างไรก็ตาม มหาเศรษฐีอันดับ 1 ของไทยคือ เจริญ สิริวัฒนภักดี เจ้าของกลุ่มไทยเบฟ โดยมีมูลค่าทรัพย์สินรวมอยู่ที่ 1.66 หมื่นล้านดอลลาร์ (ประมาณ 5.09 แสนล้านบาท) ส่วนอันดับมหาเศรษฐี 3 ของไทยคือ ธนินท์ เจียรวนนท์ ซึ่งเขาได้ลาออกจากประธานกรรมการบริษัท เจริญโภคภัณฑ์อาหาร จำกัด (มหาชน) หรือ CPF โดยปัจจุบันมีมูลค่าทรัพย์สินรวมอยู่ที่ 6.02 พันล้านดอลลาร์ (ประมาณ 1.84 แสนล้านบาท)

ปัจจุบัน สารัชถ์ รัตนาวะดี มีอายุ 54 ปี เขาดำรงตำแหน่งกรรมการและประธานเจ้าหน้าที่บริหารของบริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) ซึ่งเขาจบการศึกษาระดับชั้นปริญญาตรี วิศวกรรมศาสตร์ สาขาวิศวกรรมโยธา จุฬาลงกรณ์มหาวิทยาลัย และจบการศึกษาระดับชั้นปริญญาโท วิทยาศาสตร์ สาขาการจัดการทางวิศวกรรม University of Southern California ประเทศสหรัฐอเมริกา
ข่าวเศรษฐกิจและการเงิน